Wessa bied Kammanassie geologietoer aan | Knysna-Plett Herald
Wessa bied Kammanassie geologietoer aan
Friday, 13 May 2016, 08:00
Leon Nell en Christopher Lee, een van die medewerkers tot Die Oervlakte, tydens die bekendstelling van die boek op 25 Oktober 2011 in De Rust. Foto: Tisha Steyn
SUID-KAAP NUUS - Paul Rixom en Colin Ralston neem Saterdag 21 Mei elkeen 20 belangstellendes op 'n toer waartydens die geologie van die Kammanassie-omgewing van naderby beskou gaan word.
Die sirkelroete begin by De Rust, dan na Uniondale en die Langkloof en eindig naby Herold. Die roete strek al om die Kammanassieberge wat tussen die Swartberge in die noorde en die Outeniquaberge in die suide geleë is.
Die geoloë gaan plek-plek stilhou en geologie van die omgewing verduidelik. Die toer is baseer op Leon Nell en Louise Heckl se boek Die Oervlakte (Primordial Plains Little Karoo) wat in 2011 deur Ex Libris Design uitgegee is. Van die foto's is deur Paul Rixom geneem.
Die koste van die toer beloop R100 vir Wessa-lede, pensionarisse en studente en R120 vir nie-lede. Geld wat so geïn word gaan na die Omgewing en Opvoedkunde Fonds. Die geoloë, wat die afgelope drie jaar al hierdie Geologietoere aanbied, kry brandstofgeld, maar lewer die diens gratis.
Wessa sal ook help dat belangstellendes kan saam ry en so brandstof kan bespaar. Daarom is dit noodsaaklik dat jy jou plek so gou moontlik bespreek; dui aan waar jy woon, of iemand saam met jou kan ry en of jy gebruik wil maak van 'n saamrygeleentheid.
Stuur 'n e-pos na wessageorge@isat.co.za voor 16 Mei om jou bespreking te maak.
Die toer duur die hele dag en die tye en roete sal aan diegene gestuur word wat 'n bespreking maak.
Wie is Wessa?
Die toer word aangebied deur Wessa (Wildlife and Environment Society of South Africa), wat vanjaar sy negentigste bestaansjaar vier.
Wessa, wat aanvanklik bekend gestaan het as die Wildlife Protection Society of South Africa, het in 1926 tot stand gekom met die doel om die Nasionale Parkeraad te stig. Later het die naam verander to die Wildlife Society of South Africa, totdat dit vandag as die Wildlife and Environment Society of South Africa bekend staan. Deur al die jare het Wessa sy leuse, naamlik Mense wat omgee vir die Aarde (People Caring for the Earth) gestand gedoen.
Wessa werk saam met verskeie internasionale omgewingsinstansies, insluitend WWF, EWT, BotSoc, SANCCOB, ORI en die Cape Leopard Trust the Cape Leopard Trust en internasionale liggame soos die IUCN en Unesco.